《秋堂夕》
唐代·元稹

炎凉正回互，金火郁相乘。云雷时交构，川泽方蒸腾。

清风一朝胜，白露忽已凝。草木凡气尽，始见天地澄。

况此秋堂夕，幽怀旷无朋。萧条帘外雨，倏闪案前灯。

书卷满床席，蟏蛸悬复升。啼儿屡哑咽，倦僮时寝兴。

泛览昏夜目，咏谣畅烦膺。况吟获麟章，欲罢久不能。

尧舜事已远，丘道安可胜。蜉蝣不信鹤，蜩鷃肯窥鹏。

当年且不偶，没世何必称。胡为揭闻见，褒贬贻爱憎。

焉用汩其泥，岂在清如冰。非白又非黑，谁能点青蝇。

处世苟无闷，佯狂道非弘。无言被人觉，予亦笑孙登。

作者简介：元稹（779年－831年，或唐代宗大历十四年至文宗大和五年），字微之，别字威明，唐洛阳人（今河南洛阳）。父元宽，母郑氏。为北魏宗室鲜卑族拓跋部后裔，是什翼犍之十四世孙。早年和白居易共同提倡“新乐府”。世人常把他和白居易并称“元白”。